ከደቡብ ሱዳን ወደ ሱዳን የሚፈልሱ  የስደተኞች ቁጥር እየጨመረ ተጠቆመ
በኮዶክ እና ቶንጋ በተባሉ አካባቢዎች አቅራቢ ላይ በተነሳው ከባድ ውግያ ምክንያት 20 ሺ ስደተኞች አገሪቱን ለቀው ሱዳን ገብተዋል፡፡ምስራቅ አፍሪካዊቷ ደቡብ ሱዳን በተለይም ከሱዳን ተነጥላ ራሷን የቻለች አገር ከሆነችበት ጊዜ ጀምሮ ሰላም ርቋታል፡፡በሃገሪቱ መንግስትና በተቃዋሚዎቹ በኩል የሚደረጉ ከባድ ውጊያዎች ንፁሃን ዜጎቿን ለረሃብና ለስደትና እየዳረጋቸው ይገኛል፡፡የተባበሩት መንግስታት የስደተኞች ከፍተኛ ኮሚሽን መረጃ እንደሚያሳየው እስካሁን ድረስ አንድ ሚልየን ደቡብ ሱዳናውያን ህፃናት በተለያዩ ቦታዎች በስደት ይኖራሉ፡፡ይህም ከአምስት የሃገሪቱ ህፃናት አንዱ ይሰደዳል ማለት ነው ከአጠቃላይ የደቡብ ሱዳን ስደተኞች ደግሞ 62 በመቶውን ድርሻ ይይዛሉ ፡፡ከ 75 ሺ በላይ የሚሆኑት ስደተኞች  ህፃናት ደግሞ ቤተሰብ አልባ ናቸው፡፡አሁን ደግሞ በሃገሪቱ ኮዶክ እና ቶንጋ በተባሉ አካባቢዎች አቅራቢ ላይ በተነሳው ከባድ ውግያ ምክንያት 20 ሺ ስደተኞች አገሪቱን ለቀው ሱዳን ጠረፍ መድረሳቸውን የተባበሩት መንግስታት የስደተኞች ድርጅትን ዋቢ በማድረግ ሱዳን ትሪቡን ዘግቧል፡፡እንደ የተባበሩት መንግስታት የስደተኞች ድርጅት መረጃ ደግሞ በቀን 1300 ዜጎች ከደቡብ ሱዳኗ ሹላክ 320 ኪሎ ሜትሮችን ተጉዘው ወደ ነጭ ናይል አካባቢ ይሰደዳሉ፡፡ ለመጓጓዣ የሚሆን 150 የአሜሪካን ዶላር ማግኘት ባለመቸቻላቸውም ከ4 እስከ 7 ቀን የሚፈጅ የእግር ጉዞ ያደርጋሉ፡፡የእርዳታ ሰራተኞች በበኩላቸው የክረምት ወቅት ከመምጣቱ በፊት እያሉ የሚፈናቀሉ የደቡብ ሱዳናውያን ቁጥር ከ35 ሺ እስከ 50 ሺ ደርሷል ብለዋል ፡፡በፈረንጆቹ ከ2013 ጀምሮ እስካሁን ከ375 ሺ በላይ ደቡብ ሱዳናውያን ስደተኞች በሱዳን መጠለያ ያገኙ ሲሆን የፈረንጆቹ 2017 ከማብቃቱ በፊትም 180 ሺ ስደተኞች ወደ ሱዳን እንደሚሰደዱ የተባበሩት መንግስታት የስደተኞች ድርጅት ትንበያ ያሳያል፡፡ ኢትዮጵያም ከፍተኛ ቁጥር ያላቸው የደቡብ ሱዳን ስደተኞችን ከሚቀበሉ ሃገራት መካከል ትጠቀሳለች፡፡ምንጭ- የሱዳን ትሪቡን   